আমরা (নাসির উদ্দিন ইউসুফ, আজম খান প্রমুখ) ঠিক করি, বঙ্গবন্ধু যতদিন দেশে না আসবেন ততদিন আর্মস সারেন্ডার করব না। ওদিকে তাজউদ্দীন সরকার আদেশ করেছে ইস্কাটনের সেক্টর কমান্ডারদের অফিসে (বর্তমান লেডিস ক্লাব) আর্মস জমা দিতে হবে। একমাত্র কাদের সিদ্দিকী আর আমরা তখনো আর্মস জমা দিইনি। বঙ্গবন্ধু ১০ এপ্রিল দেশে ফিরলে গণভবনে গিয়ে তাঁর কাছে আর্মস হস্তান্তর করি। উনি সবার সঙ্গে পরিচিত হচ্ছিলেন। আমি জানি আমার পরিচয় দিলে উনি আমাকে চিনবেন। কারণ আমার আব্বা বঙ্গবন্ধুর সঙ্গে কলকাতায় একসঙ্গে পড়তেন। আমি বললাম আর্ট কলেজে পড়ি। বঙ্গবন্ধু বললেন, কোথায় বাবা? বললাম শিল্পাচার্য জয়নুল আবেদিনের কলেজে পড়ি। উনি বললেন, ও বাব্বা, তুমি ছবি আঁক! ঠিক ওই মুহূর্ত থেকে তাঁর প্রতি আমার গভীর শ্রদ্ধা ও অন্যরকম ভালোবাসা তৈরি হয়ে গেল। উনি তাজউদ্দীনকে ডেকে বললেন, দেখো দেখো আমার সোনার ছেলে। তোমার ছবি দেখতে চাই এক দিন, দেখাবা তো? আমি মুখ ফসকে বলে ফেলি, আপনি ছবি বোঝেন! আমি সঙ্গে সঙ্গে সরি বললাম। উনি বললেন, তোর ছবি নিয়ে আসিস। তারপর গোপনে আর্ট কলেজের পেছনে ছবি আঁকা শুরু করলাম। বিষয় বঙ্গবন্ধুর জেলজীবন। এক সপ্তাহ পর ছবি নিয়ে গণভবনে গেলাম। ওইদিন ছিল ক্যাবিনেট মিটিং। তাজউদ্দীন, নজরুল ইসলাম, কামারুজ্জামান, খন্দকার মোশতাক, মনসুর আলী সাহেব সবাই আছেন। আমি অপেক্ষা করছি, তোফায়েল ভাই, হানিফ ভাই বললেন দেখা না এটা! আমি তাদের দেখাইনি। ঘণ্টাখানেক পর মিটিং শেষে আমার বন্ধু সোহেল আর আমি ছবি নিয়ে বঙ্গবন্ধুর সামনে গেলাম। উনি ছবি দেখে অবাক, আহা রে আমার মনটা টেনে নিল রে! আমার এখানে বিদেশিরা আসে, এখানেই এ ছবি টানানো হবে। টানানো হলো।